La Bibia piemontèisa/Testament Neuv/Gioann Litre/3Gioann 1


Tersa litra ‘d Gioann

Introdussion e ringrassiament 

L'ansian a Gaio, mé car amis che mi i-j veuj bin an vrità. Car amis, i spero 'd trovete bin, e che ti 't sie san ëd còrp e fòrt ant l'anima. A l'ha ampinime 'd gòj d'arsèive la visita 'd fratej ch'a l'han contame 'd toa fidelità a la vrità e coma ti 't vive conform a la vrità.

I l'hai gnun d'àutr piasì pì grand che sente che ij mè fieuj a vivo ant la vrità.

Cooperassion cristian-a 

Car amis, it mostre ch'it ses fedel cand ch'it travaje pr' ij frej, e pì 'ncora s'a son ëd forësté ch'it conòsse nen. Dë 'dnans a la comunità, lor a l'han rendù testimoniansa 'd tò amor. It faras bin ëd provëdde pr' ël viagi ch'a l'han da fé tal coma ch' a-j fà piasì a Nosgnor. Lor a viagio al sërvissi dël "Nòm" e a aceto gnente da coj ch'a son pa 'd cristian. Nojàutri, donch, i l'oma da sostnìje dj'òm parija. A l'é parèj ch'i travajeroma ansem a lor a la càusa dla vrità.

Le gran-e causà da Diotrefe 
I l'hai scrivù a la comunità, ma Diotrefe, ch'a pretend d'ocupene 'l prim pòst, a arconòss pa nòstra autorità. Për cola rason-lì, cand ch'i vnirài, i farai present tute j'assion grame che col òm a l'ha fàit e le crìtiche che 'dcò chiel a fà contra 'd nojàutri. Nen content ëd lòn, nen mach a arsèiv pa ij fratej, ma a fà oposission ai fratej ch'a-j veulo arsèive e a jë scassa da la cesa. Car amis! Lassa nen che cost' esempi gram a t'anfluensa. Vaje dapress mach a lòn ch'a l'é bon. Arcòrd-te che coj ch'a fan ël bin a dan la preuva d'esse fieuj 'd Dé, e che coj ch'a fan ël mal a dan la preuva ch'a conòsso nen Dé.

Ël valor ëd Demetrio 

Tuti a rendo testimoniansa an favor ëd Demetrio, pròpi coma ch'a fà la vrità midema. Ëdcò nojàutri i la rendoma, e ti 't sas che nòstra testimoniansa a l'é degna 'd fiusa.

Conclusion 

I l'avrìa diverse d'àutre còse da dite, ma i veul nen felo con la piuma e l'anciòstr, ma i spero 'd vëdd-te bin tòst e i në parleroma 'd përson-a. Che la pas a sia con ti. At saluto j'amis. Ëdcò ti saluta j'amis, un pr' un.

Nòte 

Bibia
Testament Neuv
Gioann Litre